સામાન્ય સંજોગોમાં સ્ત્રીઓ હંમેશા પોતાના દિમાગના બંને હિસ્સાઓનો ઉપયોગ કરે છે એટલે કે દિમાગનો ડાબો હિસ્સો કે જે તર્કસંગત છે અને જમણો હિસ્સો કે જે ક્રિએટીવ છે અને લાગણીસંગત છે તે બંનેનો સંતુલિત ઉપયોગ કરે છે. આથી સ્ત્રીઓ જે નિર્ણયો લે છે તે હંમેશા તર્ક અને લાગણી બંનેનો ઉપયોગ કરીને યોગ્ય સમન્વય દ્વારા લીધેલા નિર્ણયો હોય છે. કહેવાય છે કે“સ્ત્રીની બુદ્ધિ પગની પાનીએ”… આ કહેવત સામાન્ય રીતે કટાક્ષમાં અથવા નકારાત્મક સંદર્ભમાં બોલાતી હોય છે પણ તેનો સહી મતલબ સાવ જુદો જ છે અને અત્યંત પોઝીટીવ છે. કારણ કે… સ્ત્રીઓની બુદ્ધિ પગની પાનીએ હોવાનો મતલબ એમ છે કે જયારે પુર આવવાનું હોય અને પાણી આવે ત્યારે પાણી પગને સ્પર્શે ત્યાજ સ્ત્રી એ આવનારી આફતને ઓળખી જાય છે અને ત્વરિત પોતાના નિર્ણયો લઇ લે છે… આથી ઉલટું, આવે સમયે પુરુષો તો “નેવાના પાણી મોભે ચડી જાય” ત્યાં સુધી તો એ આફતને ઓળખી પણ નથી શકતા અને પછી ઘાંઘા થઇ જાય છે… અને આવે વખતે સ્ત્રીઓ જ તેમની વહારે આવે છે. પોતાના પર આવેલી કોઈપણ પ્રકારની જવાબદારીઓને સ્ત્રી બખુબીથી નિભાવવા માટે હમેશા સક્ષમ હોય છે. અને આ ગુણ સ્ત્રીઓમાં જન્મજાત પડેલો હોય છે.